b'\n_START_ARTICLE_\nGrad Sne\xc5\xbenik\n_START_SECTION_\nZgodovina gradu\n_START_PARAGRAPH_\nGrad Sne\xc5\xbenik stoji pod istoimensko goro Sne\xc5\xbenik. Zgodovina gradu sega verjetno kar v 11. stoletje, ko so oblast nad Lo\xc5\xa1ko dolino prevzeli oglejski patriarhi, ki so z gradnjo trdnjav \xc5\xbeeleli zavarovati pomembne prometne poti. Tak\xc5\xa1na pot je potekala tudi \xc4\x8dez sne\xc5\xbeni\xc5\xa1ke gozdove proti Istri in Kvarnerju. Prvotno podobo gradu (takrat \xc5\xa1e trdnjave) naj bi tako sestavljala dva vzporedna stolpa, povezana s hodnikom, obdajalo pa ju je visoko obzidje, okrog katerega je bil skopan \xc5\xa1e globok obrambni jarek. Grad se v arhivskih virih prvi\xc4\x8d omenja leta 1269 v zvezi z gospodi Sne\xc5\xbeni\xc5\xa1kimi (Schnebergi), in sicer z navedbo Majnharda Sne\xc5\xbeni\xc5\xa1kega (Meynardus de Sneperch). Sne\xc5\xbeni\xc5\xa1kim so nato v 700 letni zgodovini na gradu sledili \xc5\xa1e gospodje Rauberji, Lambergi, Eggenbergi, Auerspergi, Lichtenbergi idr., in ne nazadnje Sch\xc3\xb6nburg-Waldenburgi. Grad stoji v bli\xc5\xbeini nekdanje rimske postojanke v \xc5\xa0marati, od koder so, v \xc4\x8dasu zadnje kne\xc5\xbeje dru\xc5\xbeine Sch\xc3\xb6nburg-Waldenburg (1853-1945), prenesli nagrobnike in jih vzidali v zidove v notranjosti gradu. V istem obdobju, torej v drugi polovici 19. stoletja, sta bili njegova notranjost in zunanjost mo\xc4\x8dno predelani. Iz tega obdobja je ve\xc4\x8dina grajskega pohi\xc5\xa1tva, prav tako grajski park z oblikovanimi prvinami krajinskega sloga, ki se je tedaj za\xc4\x8del uveljavljati tudi na Slovenskem. Osnovno kompozicijo oblikujejo \xc5\xa1tirivrstni ter \xc5\xa1tevilni dvovrstni kostanjevi in lipovi drevoredi ob poteh do gradu, med njimi so jase ter sprehajalne in jezdne poti. Tik ob gradu sta dve umetni jezerci, ki ju napajata izvira Obrh in Brezno._NEWLINE_V letih 1867-1875 je v grajski pristavi delovala tudi prva slovenska gozdarska \xc5\xa1ola, ki je vzgajala kadre za gospodarjenje z gozdovi, in katere pokrovitelj je bil tedanji lastnik gradu Jurij Sch\xc3\xb6nburg-Waldenburg. Po drugi svetovni vojni je bilo posestvo Sne\xc5\xbenik nacionalizirano in je kot lovska postojanka pripadlo dr\xc5\xbeavnemu protokolu. Grad je od leta 1983 kot muzej dostopen tudi javnosti. Od 80. let prej\xc5\xa1njega stoletja se na Gradu Sne\xc5\xbenik izvajajo tudi \xc5\xa1tevilne civilne poroke._NEWLINE_Grad je bil v obdobju od oktobra 2005 do junija 2008 tudi uspe\xc5\xa1no prenovljen. Danes pa z gradom upravlja Narodni muzej Slovenije.'